ડેન્માર્કના કોપનહેગન શહેરમાં જેટલા માણસો વસે છે એનાથી વધુ સંખ્યા તો સાઈકલની છે. અહીં કુલ જેટલી કાર છે એનાથી પાંચ ગણી વધુ સાઈકલ છે. સાઈકલોના આ દેશમાં ૪૦૦ કિલોમીટરની લેન છે જેના પર ફક્ત અને ફક્ત સાઈકલ જ જઈ શકે છે. કાર કે અન્ય વાહનોના ચાલકોને આ લેનમાં પોતાનું વાહન ચલાવવાની પરવાનગી નથી. કોપનહેગનમાં તો બાળમંદિરમાં જતો બાબો કે બેબી પણ સાઈકલ ચલાવીને સ્કૂલે જાય છે. સાઈકલ ચલાવવાથી પર્યાવરણની રક્ષા તો થાય જ છે પણ સાથે-સાથે સ્વાસ્થ્ય પણ ટનાટન રહે છે એ ડેન્માર્કના લોકો બહુ સારી રીતે જાણે છે. સાઈકલ ચલાવવાથી હૃદયના રોગ, અમુક પ્રકારના કેન્સર, બ્લડપ્રેશર, મેદસ્વિતા અને ડાયાબિટીસ સાઈકલના દરેક પેડલે દૂર હડસેલાતા જાય છે. સાઈકલ એકદમ સસ્તું વાહન પણ છે, કારણ કે એમાં ડીઝલ કે પેટ્રોલ કશાયની જરૂર પડતી નથી. ડેન્માર્ક અને ખાસ કરીને એના કોપનહેગન શહેરમાં મોટા ભાગના લોકો અવરજવર કરવા માટે સાઈકલનો જ વપરાશ કરે છે. કોપનહેગનના નોકરી-ધંધો કે અભ્યાસ કરતા કુલ લોકોમાંના ૩૭ ટકા લોકો અવરજવર માટે માત્ર સાઈકલનો જ ઉપયોગ કરે છે. કોપનહેગનમાં તમને સૂટ-બૂટ પહેરેલો અધિકારી કે બિઝનેસમેન પણ સાઈકલ પર સવાર થઈને કામ પર જતો જોવા મળે છે. પર્યાવરણ અને પૈસાની સાથે-સાથે આરોગ્ય જાળવતું આ વાહન ડેન્માર્કના લોકોનું ફેવરિટ વાહન છે. કમસે કમ આ બાબતમાં ડેન્માર્કનું અનુકરણ કરવા જેવું ખરું..